Basebetsi bao nakong ya tshebetso ya bona ya molao ba thulanang le lesedi la bohlokwa, leo e leng lekunutu ebile e le sephiri nako le nako, ha ba lokela ho fana ka lesedi lena ntle le tumello e hlokehang ya ho etsa jwalo. Ho ke ke ha fanwa ka lesedi kapa ha sebedsiwa lesedi molemong wa ho ithuisa ha basebetsi ba itseng kapa molemong wa hore batho ba itseng ba fumane molemo kapa ho tshehetsa boiphetetso boo mosebetsi a nang le bona kgahlanong le ba bang. Ke ntlha ya bohlokwa hore basebetsi ba nkele hloohong hore naa ho phahla lesedi leo ho tla tlisetsa tshebeletso ya setjhaba molemo kapa tjhe. Basebetsi ba lokela ho utlwisisa hore ponaletso ha e bolele hore ho tshwanetse hore ho nehelanwe ka lesedi ntle le ho kgetholla. Hobane ke ntho e boima ho nehelana ka tataiso e phethahetseng ya ka moo lesedi le lokelang hore le fuwe batho ka teng, basebetsi ba kgothaletswa hore ka dinako tsohle ba batle tumello pele ho balaodi ba ka hodimonyana ho bona moo ba nang le qeaqeo ntlheng ena.